Справочна редакция е създадена през 1959 година, за да събира, систематизира и предоставя информация за нуждите на програмите на Националното радио. Тя съхранява повече от 150 хиляди архивни единици, еквивалентни на стотици хиляди страници.
Информационните досиета са разпределени в три тематични раздела – България, Светът и Личности. Вече над 60 години те се попълват от основния периодичен печат, информационните емисии на БТА и редица информационни агенции, които представляват обществен и журналистически интерес. Редакцията се позовава и на енциклопедии, речници, статистически и информационни годишници и др. Обобщената и проверена информация в базата от данни служи за основа при изготвяне на специализирани тематични бюлетини и годишен календар, до които имат достъп всички редактори от БНР. Справочна редакция работи и с външни посетители, които имат достъп до архивните единици срещу абонамент или такса.
Към Справочна редакция е обособен и специализираният библиотечен фонд на Радиото, който надхвърля 26 500 архивни единици.